Έντσαρντ Β΄ της Ανατολικής Φρισίας

Ο Έντσαρντ Β΄, γερμ.: Edzard II von Ostfriesland (24 Ιουνίου 1532, στο Γκρέετσηλ – 1 Μαρτίου 1599, στην Άουριχ) από τον Οίκο των Σίρκσενα ήταν κόμης της Ανατολικής Φρισίας. Ήταν γιος του Έννο Β΄ κόμη της Ανατολικής Frisia και της Άννας, κόρης του Ιωάννη Ε΄ κόμη του Όλντενμπουργκ. Κατά τη διάρκεια της εξουσίας του ήρθε σε σύγκρουση με την πόλη Έμντεν. Ο Έντσαρντ Β΄ ήταν ένας πιστός Λουθηρανός, ενώ η πόλη Έμντεν ήταν κυρίως Καλβινιστική. Το 1595 το Έμντεν εξεγέρθηκε και, μετά από μεσολάβηση της Καλβινιστικής Ολλανδικής Δημοκρατίας, ο Έντσαρντ αναγκάστηκε να αποδεχθεί έναν μεγάλο βαθμό ανεξαρτησίας για το Έμντεν.

 Ο Έντσαρντ Β΄, νυμφευμένος με την κόρη του βασιλιά της Σουηδίας, είχε μία διαμάχη με την αυταρχική μητέρα του, Άννα. Αυτή καταστρατήγησε το δικαίωμά του ως πρωτότοκου, σε μία προσπάθεια να περιορίσει την επιρροή της Σουηδικής βασιλικής οικογένειας. Νομοθέτησε ότι ο Έντσαρντ θα πρέπει να κυβερνήσει την Ανατολική Φρισία από κοινού με τα μικρότερα αδέλφια του Ιωάννη Β΄ και Χριστόφορο. Όταν ο τελευταίος απεβίωσε νωρίς, ο Έντσαρντ Β΄ αντιμετώπισε έναν ισχυρό και σχεδόν μισητό ανταγωνισμό από τον αδελφό του Ιωάννη Β΄. Η διαμάχη εξουσίας μεταξύ των δύο παρέλυε όλο και περισσότερο τη διακυβέρνησή τους. Όταν ο Ιωάννης Β΄ απεβίωσε το 1591, ο Έντσαρντ Β΄ έγινε ο μόνος κυβερνήτης, αλλά η εξουσία του είχε πληγεί σοβαρά από την παρατεταμένη σύγκρουση. Κατόπιν αιτήματος της Συνέλευσης των ευγενών, ο Έντσαρντ Β΄ ίδρυσε την Υψηλή Αυλή του στο Άουριχ το 1593. Το 1595 η πόλη του Έμντεν εξεγέρθηκε. Κατά τη διάρκεια αυτής της εξέγερσης του Έμντεν, η οικογένεια Σίρκσενα εκδιώχθηκε από τον Έμντεν. Υπό την πίεση της Γενικής Συνέλευσης των ευγενών των Κάτω Χωρών, ο Έντσαρντ Β΄ υπέγραψε στις 5 Ιουλίου 1595 τη συνθήκη του Ντέλφσελ, η οποία έδωσε στον Έμντεν έναν μεγάλο βαθμό ανεξαρτησίας. Κατά τη διάρκεια της βασιλείας του Έντσαρντ Β΄, οι κόμητες της Ανατολικής Φρισίας έχασαν οριστικά την ηγεσία του Γιέβερ. Η Μαρία του Γιέβερ, η τελευταία βαρόνη, απεβίωσε και άφησε τη γη της στον κόμη του Όλντενμπουργκ. Ο Έντσαρντ Β΄ απεβίωσε την 1η Μαρτίου 1599. Η Μεγάλη Εκκλησία στο Έμντεν αρνήθηκε να του επιτρέψει να ταφεί στην κρύπτη της οικογένειας Σίρκσενα, επειδή ήταν Λουθηρανός και αυτή ήταν μία Ρεφορμιστική (Καλβινιστική) εκκλησία. Τάφηκε στις 13 Μαΐου 1599 στην εκκλησία Σανκτ Λάμπερτ στο Άουριχ. Ήταν το πρώτο μέλος της οικογένειας Σίρκσενα, που τάφηκε εκεί. Ωστόσο όλα τα μετέπειτα μέλη της οικογένειας τάφηκαν σε αυτή την εκκλησία, έως ότου η οικογένεια εξέλιπε το 1744. Νυμφεύτηκε την Αικατερίνη των Βάσα, κόρη του Γουσταύου Α΄ της Σουηδίας, την 1η Οκτωβρίου 1559 στη Στοκχόλμη. Ήταν ο μόνος κόμης της Ανατολικής Φρισίας που νυμφεύτηκε ποτέ πριγκίπισσα. Μέσω αυτού του γάμου, η Σουηδική βασιλική οικογένεια προσπάθησε να εξασφαλίσει την επιρροή της στις νότιες ακτές της Βόρειας Θάλασσας. Είχαν τα ακόλουθα παιδιά: Μαργαρίτα 1560–1588, απεβ. 28 ετών. Άννα 1562–1621, παντρεύτηκε πρώτα στη Χαϊδελβέργη, στις 12 Ιουλίου 1583, τον Λουδοβίκο ΣΤ΄ των Βίττελσμπαχ εκλέκτορα του Παλατινάτου (1539-1583)· έπειτα στις 21 Δεκεμβρίου 1585 τον Ερνέστο-Φρειδερίκο μάργραβο του Μπάντεν-Ντούρλαχ (1560-1604)· και μετά στο Γκράμποβ, στις 7 Μαρτίου 1617, τον Ιούλιο-Ερρίκο των Ασκάνια (1586-1665) δούκα της Σαξονίας-Λάουενμπουργκ. Έννο Γ΄ 1563–1625, κόμης της Ανατολικής Φρισίας. Ιωάννης Γ΄ 1566 - 29 Σεπτεμβρίου 1625, jure auxoris κόμης του Ρήτμπεργκ. Χριστόφορος, 1569–1636, ιππότης του Χρ. Δέρατος, κυβερνήτης του Λουξεμβούργου. Έντσαρντ, 1572;-1573, απεβ. 1 έτους. Ελισάβετ, 1572;-1573, απεβ. 1 έτους. Σοφία, 1574–1630. Kάρολος-Όθων, 1577-1603, απεβ. 25 ετών. Μαρία, 1582–1616, παντρεύτηκε την 1η Σεπτεμβρίου 1614, Ιούλιο-Ερνέστο των Γουέλφων δούκα του Μπράουνσβαϊγκ-Ντάνενμπεργκ (1571-1636).Ο Έντσαντ Β΄ είναι πρόγονος των Eλισάβετ Β΄ του Ηνωμένου Βασιλείου και Bεατρίκης των Κάτω Χωρών.